Perimenopouse of menopousale verandering begin ’n hele aantal jare voor aanvang van die menopouse. Miskien is die woord perimenopouse vir jou nuus of is jy net vaagweg bekend daarmee. Die proses en menopouse self kan ’n wesenlike invloed op jou huwelik hê. Hier is ’n paar dinge wat jy moet weet.
Wanneer ’n vrou se menopouse aanbreek, is dit die dag wanneer daar 12 agtereenvolgende maande was sedert ’n vrou se laaste maandstonde. Tydens perimenopouse is dit steeds moontlik vir ’n vrou om swanger te raak. ’n Vrou se jare om kinders te kan voortbring word minder en hoewel jou maandstonde meer onvoorspelbaar raak, funksioneer jou eierstokke steeds en kan jy steeds ovuleer, hoewel dit nie meer noodwendig op ’n maandelikse basis is nie.
Met menopouse is dit glad nie ’n geval van dieselfde ervaring vir elke vrou nie. Dit het op elke vrou ’n ander invloed. Party vroue bereik natuurlike menopouse met min of geen moeilikheid. Ander ervaar intense simptome wat ’n drastiese invloed op hul lewe het. Wanneer menopouse onverwags begin as resultaat van chirurgie, chemoterapie of bestraling, kan die aanpassing baie swaar wees.
’n Gesonde leefstyl is deur jou hele lewe belangrik, maar dit is nie te laat om in jou menopouse ekstra mooi na jouself te begin kyk nie. Sorg dat jy vir ’n roetine-ondersoek gaan wat jou bloeddruk, bloedsuiker en cholesterol meet en sorg ook dat jy afsprake maak vir roetine-toetse soos ’n mammogram. Jou menopouse is die ideale tyd om te fokus op jou dieet, fisieke aktiwiteite en jou vaardighede om spanning te hanteer.
Moenie toelaat dat die perimenopouse en menopouse jou moedeloos maak nie. Bemagtig jouself met inligting en al die hulpbronne wat daar beskikbaar is, maar kontak ook jou huisdokter as jy oor enigiets onseker is of enige vreemde simptome ervaar. Die kenners by Femolene Mylife kan jou ook bystaan met die regte produkte vir die lewensfase waarin jy jouself bevind. Vier jou vrouwees en moenie jou huwelik laat ly onder hormonale veranderings nie.